### NN 106/2025 (25.7.2025.), Pravilnik o sadržaju i načinu vođenja očevidnika te sadržaju i obliku službene iskaznice geodetskog inspektora

Državna geodetska uprava

1499

Na temelju članka 179. stavka 4. Zakona o državnoj izmjeri i katastru nekretnina (»Narodne novine«, br. 112/18, 39/22 i 152/24), glavni ravnatelj Državne geodetske uprave 23. srpnja 2025. godine donio je

PRAVILNIK

O SADRŽAJU I NAČINU VOĐENJA OČEVIDNIKA TE SADRŽAJU I OBLIKU SLUŽBENE ISKAZNICE GEODETSKOG INSPEKTORA

I. OSNOVNE ODREDBE

Članak 1.

Ovim Pravilnikom propisuje se sadržaj i način vođenja očevidnika o obavljenim inspekcijskim pregledima i drugim radnjama s podacima o provedbi inspekcijskog nadzora te sadržaj i oblik službene iskaznice geodetskog inspektora.

II. OČEVIDNIK

Članak 2.

(1) Očevidnik o obavljenim inspekcijskim pregledima i drugim radnjama s podacima o provedbi inspekcijskog nadzora (u daljnjem tekstu: Očevidnik) vodi se u elektroničkom obliku i popunjava se na dan izvršenja inspekcijskog nadzora redoslijedom poduzetih radnji u provedbi inspekcijskog nadzora.

(2) Očevidnik o svakom obavljenom inspekcijskom nadzoru i poduzetim mjerama se vodi na obrascu koji sadrži podatke iz članka 3. ovoga Pravilnika (Prilog 1).

(3) Očevidnici za svako razdoblje od jedne kalendarske godine vode se zasebno.

Članak 3.

Očevidnik sadrži sljedeće podatke o obavljenom nadzoru:

1. Redni broj upisa (u rastućem nizu unutar godine)

2. Ime i prezime/Naziv nadzirane osobe (upisuje se ime i prezime, odnosno naziv domaće ili strane fizičke ili pravne osobe koja stručne geodetske poslove obavlja sukladno zakonu kojim se uređuje obavljanje geodetske djelatnosti, a nad kojom se provodi inspekcijski nadzor)

3. Ime i prezime ovlaštenog inženjera geodezije (koji ima suglasnost za obavljanje stručnih geodetskih poslova sukladno zakonu kojim se uređuje obavljanje geodetske djelatnosti

4. Datum inspekcijskog nadzora (upisuje se datum obavljanja inspekcijskog pregleda i drugih radnji poduzetih u okviru provedbe inspekcijskog nadzora)

5. Adresa/Sjedište nadzirane osobe (upisuje se adresa sjedišta organizacijskog oblika u kojoj nadzirana osoba obavlja stručne geodetske poslove)

6. Naziv županije

7. Osoba ovlaštena za zastupanje pravne osobe

8. Brojčana oznaka rješenja o suglasnosti (upisuje se klasifikacijska oznaka predmeta u kojem je nadziranoj osobi izdana suglasnost za obavljanje stručnih geodetskih poslova sukladno zakonu kojim se uređuje obavljanje geodetske djelatnosti)

9. Vrsta inspekcijskog nadzora (upisuje se podatak o tome provodi li se inspekcijski nadzor prema godišnjem planu rada ili izvanredno)

10. Redni broj inspekcijskog nadzora (upisuje se redni broj inspekcijskog nadzora nadzirane osobe (kumulativno))

11. Brojčana oznaka zapisnika (upisuje se klasifikacijska oznaka o obavljenom inspekcijskom nadzoru)

12. Brojčana oznaka rješenja (upisuje se klasifikacijska oznaka rješenja donesenog u postupku provedenog nadzora)

13. Podaci o upravnom sporu (upisuje se napomena s podacima o pokrenutom upravnom sporu)

14. Prijava nadležnom tijelu (upisuje se napomena o prijedlogu prijave nadzirane osobe nadležnom tijelu)

15. Napomene (upisuju se podaci koji nisu navedeni u obrascu, a koji su u postupku provedbe inspekcijskog nadzora ocijenjeni od strane osobe koja provodi nadzor važnima za postupak).

Članak 4.

(1) Očevidnik vodi viši geodetski inspektor i geodetski inspektor te državni službenik Državne geodetske uprave kojega ovlasti glavni ravnatelj.

(2) Osobe iz stavka 1. ovoga članka dužne su voditi Očevidnik o inspekcijskim nadzorima koje su proveli i mjerama koje su poduzeli.

(3) Očevidnik se vodi ažurno i uredno kako bi se omogućio uvid u ažurirane podatke o broju obavljenih inspekcijskih nadzora, o nadziranim osobama, utvrđenom stanju te poduzetim mjerama.

(4) Podaci moraju biti zaštićeni od neovlaštenog pristupa, upisivanja, mijenjanja ili brisanja.

Članak 5.

(1) Očevidnik se zaključuje, objedinjuje i pohranjuje sukladno propisima o uredskom poslovanju krajem godine za koju se vodi.

(2) Godišnja izvješća o obavljenim inspekcijskim nadzorima izrađuju se prema podacima iz Očevidnika.

III. SLUŽBENA ISKAZNICA

Članak 6.

(1) Službena iskaznica (u daljnjem tekstu: iskaznica) izrađena je od polimernog materijala, veličine 85,6 x 53,98 mm sa zaobljenim rubovima.

(2) Sadržaj i oblik iskaznice višeg geodetskog inspektora (obrazac »A«) i geodetskog inspektora (obrazac »B«) dani su uz ovaj Pravilnik i čine njegov sastavni dio (Prilog 2.).

Članak 7.

(1) Obrazac iskaznice na prednjoj strani sadrži:

a) u gornjem lijevom dijelu utisnut grb Republike Hrvatske i tekst »REPUBLIKA HRVATSKA, DRŽAVNA GEODETSKA UPRAVA«

b) ispod teksta naziv:

– na obrascu »A« »SLUŽBENA ISKAZNICA, VIŠI GEODETSKI INSPEKTOR«

– na obrascu »B« »SLUŽBENA ISKAZNICA, GEODETSKI INSPEKTOR«

c) ispod teksta naziva, u donjem lijevom dijelu ime i prezime nositelja iskaznice

d) u gornjem desnom dijelu mjesto za fotografiju veličine 30x35 mm

e) ispod fotografije ispisan evidencijski broj iskaznice.

(2) Obrazac iskaznice na poleđini sadrži:

a) otisnuti tekst o ovlastima nositelja iskaznice: »OVLASTI: Nositelj ove iskaznice ovlašten je u okviru svoje nadležnosti utvrđene zakonom kojim se uređuje državna izmjera i katastar nekretnina i drugim propisima, u radnim prostorijama nadzirane osobe obavljati inspekcijski nadzor nad načinom i zakonitosti rada te uvjetima koje moraju ispunjavati osobe koje stručne geodetske poslove obavljaju sukladno zakonu kojim se uređuje obavljanje geodetske djelatnosti te ima i sva druga prava i obveze koje mu po zakonu pripadaju.«

b) u donjem lijevom dijelu mjesto i datum izdavanja iskaznice

c) u donjem dijelu u sredini mjesto za pečat Državne geodetske uprave

d) u donjem desnom dijelu mjesto za potpis ovlaštene osobe (glavnog ravnatelja Državne geodetske uprave).

Članak 8.

(1) Iskaznica se ulaže u crni kožni povez, dimenzija 180x120 mm s jednostrukim pregibom, na kojem je s vanjske strane utisnut grb Republike Hrvatske.

(2) Iskaznicu s pripadajućim kožnim povezom izdaje i troškove izdavanja snosi Državna geodetska uprava.

Članak 9.

(1) U Državnoj geodetskoj upravi vodi se evidencija o izdanim i vraćenim iskaznicama geodetskih inspektora.

(2) Evidencija iz stavka 1. ovoga članka sadrži:

a) redni broj

b) ime i prezime geodetskog inspektora

c) OIB geodetskog inspektora

d) evidencijski broj iskaznice

e) klasifikacijsku oznaku i urudžbeni broj rješenja o rasporedu na radno mjesto geodetskog inspektora

f) datum izdavanja iskaznice

g) datum vraćanja odnosno poništenja iskaznice

h) potpis geodetskog inspektora

i) potpis osobe koja vodi evidenciju

j) odjeljak za napomenu.

Članak 10.

(1) Geodetski inspektor koji izgubi iskaznicu ili na drugi način ostane bez iskaznice, dužan je o tome odmah izvijestiti neposredno nadređenog službenika.

(2) Nova iskaznica izdat će se nakon što se u »Narodnim novinama« oglasi da je izgubljena ili na drugi način nestala te ju se proglasi nevažećom.

(3) Do izdavanja nove iskaznice, geodetskom inspektoru će se izdati pisana ovlast koja zamjenjuje tu iskaznicu.

(4) Troškove oglašavanja u »Narodnim novinama« i troškove izdavanja nove iskaznice snosi geodetski inspektor.

Članak 11.

(1) Geodetski inspektor koji je rješenjem o rasporedu raspoređen na drugo radno mjesto odnosno kojemu prestane državna služba u Državnoj geodetskoj upravi, dužan je iskaznicu predati neposredno nadređenom službeniku.

(2) Geodetski inspektor koji je privremeno udaljen iz službe odnosno ako je protiv njega pokrenuta istraga ili je podignuta optužnica, dužan je odmah predati iskaznicu neposredno nadređenom službeniku.

(3) Neposredno nadređeni službenik iz članka 11. ovoga Pravilnika dužan je iskaznicu odmah dostaviti osobi koja vodi evidenciju o izdanim iskaznicama.

Članak 12.

(1) Geodetski inspektor obvezan je nositi iskaznicu prilikom obavljanja inspekcijskog nadzora.

(2) Iskaznica se smije koristiti samo u okviru provođenja poslova geodetske inspekcije u skladu sa zakonom kojim se uređuje državna izmjera i katastar nekretnina i drugim propisima koji uređuju obavljanje stručnih geodetskih poslova.

(3) Svaka zlouporaba iskaznice osnova je za pokretanje postupaka za utvrđivanje stegovne i/ili kaznene odgovornosti.

IV. PRIJELAZNE I ZAVRŠNE ODREDBE

Članak 13.

Iskaznice izdane na temelju Pravilnika o sadržaju i načinu vođenja očevidnika te sadržaju i obliku službene iskaznice geodetskog inspektora (»Narodne novine«, broj 90/19) zamijeniti će se iskaznicama izdanim u skladu s ovim Pravilnikom u roku od 60 dana od dana njegova stupanja na snagu.

Članak 14.

Danom stupanja na snagu ovoga Pravilnika prestaje važiti Pravilnik o sadržaju i načinu vođenja očevidnika te sadržaju i obliku službene iskaznice geodetskog inspektora (»Narodne novine«, broj 90/19).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 930-01/25-01/7
 Urbroj: 541-1-25-10
 Zagreb, 23. srpnja 2025.

Glavni ravnatelj
 Antonio Šustić, dipl. ing. geod., v. r.

PRILOG 1.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| OČEVIDNIK o obavljenim inspekcijskim nadzorima za godinu \_ | | | | | | | | | | | | | | |
| Državna geodetska uprava | | | | | | | | | | | | | | |
| Sektor za katastar infrastrukture, nadzor i geodetsku inspekciju | | | | | | | | | | | | | | |
| Služba za nadzor i geodetsku inspekciju (viši) geodetski inspektor/ovlaštena osoba (ime i prezime) | | | | | | | | | | | | | | |
| 1. | 2. | 3. | 4. | 5. | 6. | 7. | 8. | 9. | 10. | 11. | 12. | 13. | 14. | 15. |
| R. b. upisa | Naziv fizičke/pravne osobe | Ime i prezime ovlaštenog inženjera geodezije | Datum inspekcijskog nadzora | Adresa/Sjedište nadzirane osobe | Naziv županije | Osoba ovlaštena za zastupanje pravne osobe | Brojčana oznaka rješenja o suglasnosti | Vrsta inspekcijskog nadzora (prijava /godišnji plan) | R. b. inspek-cijskog nadzora | Brojčana oznaka zapisnika | Brojčana oznaka rješenja | Podaci o upravnom sporu | Prijava nadležnom tijelu | Napomene |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |
|  |  |  |  |  |  |  |  |  |  |  |  |  |  |  |

PRILOG 2.

OBRAZAC SLUŽBENE ISKAZNICE –
 VIŠI GEODETSKI INSPEKTOR
 (OBRAZAC »A«)

A) Prednja strana iskaznice

![](/files/_web/sluzbeni-dio/2025/133370/images/5986.jpg)

b) Poleđina iskaznice

![](/files/_web/sluzbeni-dio/2025/133370/images/5978.jpg)

OBRAZAC SLUŽBENE ISKAZNICE – GEODETSKI INSPEKTOR
 (OBRAZAC »B«)

A) Prednja strana iskaznice

![](/files/_web/sluzbeni-dio/2025/133370/images/5972.jpg)

b) Poleđina iskaznice

![](/files/_web/sluzbeni-dio/2025/133370/images/5964.jpg)